Viimasel 800 000 aastal (vt joonis 1A trükinumbris) on tuvastatav selge ja otsene korrelatsioon  süsinikdioksiidi sisalduse ja temperatuuri vahel, mis on saadud Antarktika jääsüdamike analüüsimisel. Eespool mainisime, et see korreleerub hästi Milankoviči 100 000-aastase tsükliga (vt joonis 1B). Sama ajalõigu vanemas osas, enam kui 450 000 aastat tagasi, on pikema tsükli sees või kõrval näha ka 41 000aastane tsükkel. Süsinikdioksiidi sisalduse ja temperatuuriandmestiku täpsemal uurimisel - siiski ainult viimase 600 000 aasta kohta - nähtub, et temperatuuri tõus ennetas tihti süsinikdioksiidi sisalduse  tõusu ligikaudu 600 aasta võrra. Järelikult võis süsinikdioksiidi sisalduse kõikumine atmosfääris olla nii temperatuuri tõusu põhjus kui ka tagajärg, ning seda loomulikult koostoimes paljude teiste looduslike kliimateguritega.